**Қазақстан Республикасының Қаржы министрінің**

**«Еуразиялық экономикалық одаққа мүше мемлекеттердің аумағынан Қазақстан Республикасының аумағына әкелінген тауарларды, соның ішінде оларды қалпына келтіруді және құрамдас бөліктерін ауыстыруды қамтитын жөндеу қызметтерінің тізбесін бекіту туралы»**

**бұйрығы жобасына**

(бұдан әрі – Жоба)

**ТҮСІНДІРМЕ ЖАЗБА**

**1. Әзірлеуші мемлекеттік органның атауы.**

Қазақстан Республикасының Қаржы министрлігі.

**2. Жобаны қабылдау негіздері – Қазақстан Республикасы ратификациялаған халықаралық шарттардың, Қазақстан Республикасы қатысушысы болып табылатын халықаралық ұйымдардың шешімдерінің, Президенттің, Президент Әкімшілігі Басшылығының, Үкіметтің және Үкімет Аппаратының хаттамалық және өзге де тапсырмаларына, сондай-ақ өзге де қабылдау қажеттілігіне сілтеме жасай отырып.**

Жоба Қазақстан Республикасының Салық кодексінің 525-бабының 1-тармағы 2) тармақшасының үшінші бөлігіне сәйкес әзірленген.

**3. Нормативтік құқықтық акт жобасы бойынша қаржылық шығындардың қажеттілігі және оның қаржылық қамтамасыз етілуі, оның ішінде қаржыландыру көзі, сондай-ақ қажет болған жағдайда – Республикалық бюджеттік комиссияның шешімі (тиісті есептеулер, қаржыландыру көзіне сілтеме, Республикалық бюджеттік комиссия шешімінің көшірмесі түсіндірме жазбаға міндетті түрде қоса беріледі).**

Жобаны қабылдау республикалық бюджеттен қаржы қаражатын бөлуді талап етпейді.

**4. Нормативтік құқықтық акт жобасын қабылдау нәтижесінде туындайтын әлеуметтiк-экономикалық, құқықтық және (немесе) өзге де салдарлар, сондай-ақ жобаның ұлттық қауіпсіздікті қамтамасыз етуге әсері.**

Жобаны қабылдау теріс әлеуметтік-экономикалық және (немесе) құқықтық өзге де салдарға әкелмейді және ұлттық қауіпсіздікті қамтамасыз етуге әсер етпейді.

**5. Күтілетін нәтижелердің нақты мақсаттары мен мерзімдері.**

Жобаны қабылдаудың мақсаты – Еуразиялық экономикалық одаққа мүше мемлекеттерден әкелінетін көлік құралдары мен жекелеген санаттағы тауарларды жөндеу кезінде құқықтық тетік құру, бұл сыртқы экономикалық қызметке қатысушылардың қаржылық жүктемесін азайтуға және Қазақстан Республикасында сервистік пен өндірістік салаларды дамытуға ынталандыру жасауға бағытталған.

Күтілетін нәтиже – тауарларды жөндеу рәсімдерін, оның ішінде қалпына келтіру мен құрамдас бөліктерін ауыстыруды оңайлату, бұл салықтық әкімшілендірудің ашықтығын арттыруға мүмкіндік береді.

Еуразиялық экономикалық одақ елдері арасындағы қазақстандық компаниялардың бәсекеге қабілеттілігін арттыруға ықпал етеді.

**6. Жобада көзделген нормативтік құқықтық акті қабылданған жағдайда заңнаманы осы актіге сәйкестендіру қажеттілігі (басқа құқықтық актілерді қабылдау не қолданыстағы актілерге өзгерістер және/немесе толықтырулар енгізу қажеттілігін көрсету) немесе ондай қажеттіліктің болмауы.**

Қажет емес.

**7. Қазақстан Республикасы ратификациялаған халықаралық шарттарға және Қазақстан Республикасы қатысушысы болып табылатын халықаралық ұйымдардың шешімдеріне сәйкестігі.**

Сәйкес келеді.

**8. Нормативтік құқықтық акт жобасын қолданысқа енгізуге байланысты жеке кәсіпкерлік субъектілерінің шығындарын төмендетуді және (немесе) ұлғайтуды растайтын есептеулердің нәтижелері.**

Жоба жеке кәсіпкерлік субъектілерінің шығындарының азаюына және (немесе) ұлғаюына әкеліп соқпайды.

**Қазақстан Республикасының**

**Қаржы министрі М.Такиев**